Document ID: 31982R2440

*****
ΚΑΝΟΝΙΣΜΟΣ (ΕΟΚ) αριθ. 2440/82 ΤΗΣ ΕΠΙΤΡΟΠΗΣ
της 8ης Σεπτεμβρίου 1982
περί τροποποιήσεως για τετάρτη φορά του κανονισμού (ΕΟΚ) αριθ. 1842/81 περί χορηγήσεως επιστροφών που έχουν προσαρμοστεί για την περίπτωση των σιτηρών που εξάγονται υπό μορφή ορισμένων οινοπνευματωδών ποτών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1451/82 (2), και ιδίως το άρθρο 16 παράγραφος 6 και το άρθρο 24,
τον κανονισμό (ΕΟΚ) αριθ. 1188/81 του Συμβουλίου της 28ης Απριλίου 1981 περί θεσπίσεως γενικών κανόνων για τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών, καθώς και των κριτηρίων καθορισμού του ύψους αυτών, και περί τροποποιήσεως του κανονισμού (ΕΟΚ) αριθ. 3035/80 όσον αφορά ορισμένα προϊόντα που δεν υπάγονται στο παράρτημα ΙΙ της συνθήκης (3), και ιδίως το άρθρο 12,
Εκτιμώντας:
ότι ο κανονισμός (ΕΟΚ) αριθ. 1842/81 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 897/82 (5), καθορίζει τις λεπτομέρειες εφαρμογής σχετικά με τη χορήγηση προσαρμοσμένων επιστροφών για τα σιτηρά που εξάγονται υπό μορφή ορισμένων οινοπνευματωδών ποτών·
ότι το άρθρο 1 παράγραφος 2 του κανονισμού (ΕΟΚ) αριθ. 1842/81 προβλέπει ότι η δήλωση πληρωμής περιλαμβάνει, μεταξύ άλλων ενδείξεων, το καθαρό βάρος των προϊόντων· ότι, επιπλέον, το άρθρο 4 παράγραφος 3 του ίδιου κανονισμού προβλέπει ότι τα σιτηρά ή η βύνη που χρησιμοποιούνται πρέπει να είναι υγιούς, ανόθευτης και εμπορεύσιμης ποιότητας·
ότι ο κανονισμός (ΕΟΚ) αριθ. 897/82 συμπλήρωσε τον κανονισμό (ΕΟΚ) αριθ. 1842/81 με την προσθήκη διευκρινήσεων σχετικά με το ποσοστό υγρασίας των σιτηρών· ότι είναι επίσης απαραίτητο να προβλεφτούν ανάλογες διατάξεις για την υγρασία της βύνης·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 παράγραφος 3 του κανονισμού (ΕΟΚ) αριθ. 1842/81 αντικαθίσταται από το εξής κείμενο:
«3. Για την εφαρμογή του παρόντος κανονισμού και όσον αφορά τα σιτηρά, το βάρος που πρέπει να ληφθεί υπόψη για την πληρωμή είναι το καθαρό βάρος των σιτηρών, αν το ποσοστό υγρασίας των σιτηρών που χρησιμοποιούνται είναι κατώτερο ή ίσο του 16 %. Αν το ποσοστό υγρασίας των σιτηρών που χρησιμοποιούνται είναι ανώτερο του 16 % και κατώτερο ή ίσο του 17 %, το βάρος που πρέπει να λαμβάνεται υπόψη για την πληρωμή είναι το καθαρό βάρος μειωμένο κατά 1 %. Εάν το ποσοστό υγρασίας των σιτηρών που χρησιμοποιούνται είναι ανώτερο του 17 % και κατώτερο ή ίσο του 18 %, η μείωση είναι 2 %. Εάν το ποσοστό υγρασίας των σιτηρών που χρησιμοποιούνται είναι ανώτερο του 18 %, η μείωση είναι 2 % ανά ποσοστό υγρασίας πέραν του 16 %.
Για την εφαρμογή του παρόντος κανονισμού και όσον αφορά την βύνη, το βάρος που πρέπει να λαμβάνεται υπόψη για την πληρωμή είναι το καθαρό βάρος βύνης, αν το ποσοστό υγρασίας είναι κατώτερο ή ίσο προς 7 %. Εάν το ποσοστό υγρασίας της βύνης που χρησιμοποιείται είναι ανώτερο του 7 % αλλά κατώτερο ή ίσο πρόςq 8 %, το βάρος που πρέπει να λαμβάνεται υπόψη για την πληρωμή είναι το καθαρό βάρος μειωμένο κατά 1 %. Εάν το ποσοστό υγρασίας της κριθής είναι ανώτερο του 8 % η μείωση είναι 2 % ανά ποσοστό υγρασίας πέραν του 7 %.
Η κοινοτική μέθοδος αναφοράς για τον καθορισμό του ποσοστού υγρασίας των σιτηρών και της βύνης που προορίζονται για την επεξεργασία των αλκοολούχων ποτών που αναφέρονται στον κανονισμό (ΕΟΚ) αριθ. 1188/81 είναι η μέθοδος που αναφέρεται στο παράρτημα ΙΙ του κανονισμού (ΕΟΚ) αριθ. 2731/75.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται, όσον αφορά την κριθή, από την 1η Δεκεμβρίου 1982.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 8 Σεπτεμβρίου 1982.

Labels: 3
17
16